*Такав Бог влада нама не волећи нас*

-Шелинг

Непоткрепљено и вероватно непоткрепљиво тврдим да је за већину људи апстрактна уметност тај апсолут по сопственој мери, сведочанство оног божанства које пружа родитељску љубав, чак и онима који нису љубитељи, а камоли познаваоци уметности. Ако не у храмовима аристократске доколице, оно у свакодневном животу, у избору свакодневних предмета и гаџета, у тој апдејтованој синкретичкој уметности из првобитних заједница. Још више у никада израженим визијама, илустрацијама душевних стања, можда на начин на који је то артикулисао Жолт Ковач својим „Сјајним сликама“ у име уметношћу неукаљаних.

Моја мера апстраховања, лишавања, неприказивања предметног, нека градација на скали између хиперреализма (са фејсбука) и тог неволећег бога који захтева чисту уметност, јесте права мера. Овај став је у стварању уметности, у разним појавним, мање апстрахованим облицима, како кад – програматски, револуционаран, многоструко самобитан. У вредновању уметности га ваља избегавати. Опет, идеје о томе шта (апстрактна) уметност треба да буде, наликују оном обликовању јунака у компјутерским играма, где се бира колико ће бити окретан, јак, допадљив. Ову замку изложба „Јавни хоби 2“ сасвим избегава. Заправо, креће се по терену где је такву замку нормативности по субјективном начелу немогуће поставити. Хроматика, усмерења, методе затомљавања предметности су веома разнородни. Ту су ритмичне композиције Предрага Нешковића, Николе Марковића, Мире Бртке; енформели – нпр. „Игра времена“ Владислава Шиље Тодоровића, „сладоледаста“ и угодно сновиђењска слика Бранка Филиповића, сведене и поливалентне мермерне скулптуре Ратка Вулановића уз пластичне и шарене Петра Сибиновића, начињене од неконвенционалних материјала.

Збирка је величанствено вредна – естетски, уметнички, историјски и тржишно. По ауторима се зову улице - нпр. Недељко Гвозденовић, Љубица Цуца Сокић, имају легате - Петар Лубарда , били су чланови САНУ – Душан Џамоња, предавали или предају на ФЛУ - Милета Продановић или Немања Николић, цењени су на међународном тржишту – Велизар Васа Михић итд. Домаћим уметницима, поготово онима којима се баве апстракцијом, једноставно никада не можемо довољно да се одужимо. И имена најафирмисанијих треба изнова и изнова понављати. О сваком изложеном делу се могу писати садржајни радови вишеструко дужи од овог приказа.

Већина људи би приличннно јасно изразила шта очекује од уметничког или псеудоуметничког дела – какве филмове волиш, коју музику слушаш. Знатно ређе, какве слике волиш, али и ту би се недвосмислено изјаснили. У истом правцу иду и наша очекивања од изложбе – самосталне. Ствари компликује усложњава колективна изложба. Још је неухватљивије одређење очекивањима од приватне збирке изложене у јавном простору. Ретке су такве изложбе у Србији. И када се приреде, обично носе довољно патине да буду сједињено прихваћене као лепо укувана глазура.

Од приватне збирке живога човека можда очекујемо раскошну игру стаклених перли или (овде иде драматична музика, скотрљавање низ степенице духовних сфера из контемплативне и галушатне у похабано свакодневну) диџејинг. Па музику на журци бира онај кога погађа песма, што би било нешто као у блату изгажена шелинговска екстаза. Збирка је сплет, уметничко дело за себе, жудимо за кумулативним Стендаловим синдромом изазваним сликом Миће Поповића, плус Стојан Ћелић, плус...

Пијанство, и када је бодлеровско, опет има тако неапстрактне последице. Приређивач се одлучује за уздржаност у јапанском маниру који сеже до космичке хладноће Карла Кролова или космичке страве Лавкрафта у средишњој просторији. Редослед изложених дела ствара тај угодно тескобни утисак свемирске даљине даљег апстраховања од тезе Теа ван Дусберга. Апстрактна уметност јесте конкретнија од предметне у свом својству дневника унутрашњег стања, али негде далеко, из свемира, где смо сићушни и небитни, где се сва та унутрашња стања гомилају у неке небуле или стене предивних боја као апстрактно сликарство. Камена ритмична композиција и „Конквистадори“. Ледено.

Хладноћа, уздржаност, интелектуалност, знање уместо афекта чине изложбу неком врстом читанке. Читанка обједињује дела због којих се страдало и која су мењала свет, али се чињенице морају научити за оцену. Нечије изгарање је представљено трима редовима, а и то ћемо преписати на контролном. Улога уџбеника је увек „јанусоглава“. Представља неоспорне вредности тежећи да то буде без личног печата. Неко је морао да буде изостављен. Неко подједнако вредан, можда и више, а мање славан или кога приређивач више воли. Неко ко би читанку учинио примамљивијим. Читанка увек бира парадигматска дела. Неконвенционалност описана у читанци је тако згодна и безбедна за салонске разговоре.

Кивни смо на приређивача због ускраћеног вагнеријанског доживљаја или можда те „чаби-шик“ бунтовности. Неосновано, јер се изложба зове „Јавни хоби“. Онако како природњаци прецизно називају своје радове. Професију увек продајемо на пијаци као Албрехт Дирер. Пијаца некада лепше мирише, али је пијаца. А хоби је створио нпр. „Порекло врста“. Хоби је дубоко интиман, чак и када је јаван и када те оптуже да је читанка.

Sieglinde Balzac Lovecraft